Source: http://csm-suceava.ro/canotaj/item/434-dumitru-alexandru-ciobaca-de-la-csm-suceava-lupta-pentru-o-medalie-la-mondialele-de-tineret-din-sua
Timestamp: 2019-08-21 22:59:53+00:00

Document:
Clubul Sportiv Municipal Suceava - Dumitru Alexandru Ciobâcă, de la CSM Suceava, luptă pentru o medalie la mondialele de tineret din SUA
De astăzi şi până duminică, lotul naţional de canotaj este prezent în SUA, la Campionatul Mondial de Tineret U23, competiţie la care luptă pentru medalii 127 de echipaje din 53 de ţări şi care va avea loc pe lacul artificial din cadrul complexului Nathan Benderson Park, din zona metropolitană Sarasota-Bradenton, statul Florida. România va participa la acest mondial de tineret cu opt echipaje, singurul sportiv ce este legitimat în prezent în judeţul Suceava ce va lua startul fiind Dumitru Alexandru Ciobâcă, pregătit la Clubul Sportiv Municipal Suceava de antrenorul Ioan Despa.
Alexandru Ciobâcă va lupta pentru o medalie alături de un alt sportiv ce provine din judeţul Suceava, Florin Sorin Lehaci, fratele Ionelei Livia Lehaci, actuală Cozmiuc, canotoare cu multe medalii internaţionale ce trage la seniori alături de o sportivă crescută la CSM Suceava, Geanina Beleagă. Alexandru Ciobâcă şi Sorin Lehaci sunt favoriţi la o medalie mondială, după ce anul trecut, în aceeaşi probă, dublu rame, au câştigat medalia de argint la aceeaşi competiţie, ce a avut loc în Polonia.
O altă sportivă crescută la CSM Suceava de Ioan Despa, Elena Larisa Roşu, care activează în prezent la Steaua Bucureşti, va lupta pentru o medalie în proba de patru vâsle alături de Elena Logofătu, Nicoleta Paşcanu şi Tabita Maftei. Larisa Roşu a participat şi anul trecut la mondialele de tineret alături Elena Logofătu, Nicoleta Paşcanu şi o altă canotoare ce nu se regăseşte anul acesta în barcă, şi a câştigat aurul mondial şi european de tineret, ea fiind şi campioană europeană en-titre la dublu vâsle tineret. În proba de simplu categorie uşoară, România va fi reprezentată de Iuliana Elena Mihai, o altă sportivă crescută la CSM Suceava, ce activează la Steaua Bucureşti. La aceste mondiale va concura şi un fost sportiv de la Clubul Sportiv Şcolar „Nicu Gane” din Fălticeni, antrenat de Vasile şi Ana Avrămia, mai exact Cristian Cojocaru, ce-n prezent este legitimat la Steaua Bucureşti. Cristian va trage în proba de patru vâsle alături de Florin Bogdan Horodişteanu, Dumitru Antonio Stoica şi Sebastian Cîrstea.
„Având în vedere că anul trecut au reuşit să câştige titlul de vicecampioni mondiali de tineret, sper ca Alexandru Ciobâcă şi Sorin Lehaci să tragă foarte bine şi să vină din nou pe podium şi, de ce nu, să câştige titlul mondial. Mulţumim pentru sprijin Primăriei şi Consiliului Local Suceava, dar şi clubului CSM Suceava, fără de care n-am putea să ne pregătim şi să ajungem la performanţele de până acum”, a declarat antrenorul Ioan Despa.
România va avea la aceste mondiale de tineret opt echipaje, în probele de simplu categorie uşoară la feminin, simplu masculin, dublu rame masculin, patru rame şi patru vâsle la masculin, patru vâsle feminin, dar şi în proba regină, 8+1 la feminin şi masculin.
Mai multe din această categorie: « Florin Arteni Fîntînaru şi Iacob Georgel de la CSM Suceava au urcat pe podiumul Cupei României	Alexandru Ciobâcă, de la CSM Suceava, şi Florin Lehaci au câştigat aurul la mondialele de tineret din SUA »

References: CSM 
 CSM 
 CSM 
 CSM 
 CSM 
 CSM 
 CSM